Die dood is ‘n onderwerp waaroor niemand graag wil praat nie, tog is dit ‘n integrale deel van mens wees. Ons almal vrees dit en vir die wat agterbly begin die groot verlang en wens ons vir die dag wat ons weer herenig sal word saam met Christus!
Die meeste mense glo dat die siel en die liggaam twee aparte dinge is, maar ons weet dat dit nie so is nie. Siel en liggaam is saam en vorm ‘n eenheid, maar by die dood word hierdie eenheid opgebreek. In Prediker 12:6 lees ons “Voordat die silwerdraad verwyder word…” Die silwer draad waarna verwys word, bind siel en liggaam tot ‘n eenheid. Wanneer die silwer draad gebreek word, dan keer die liggaam terug na die stof waaruit dit gemaak is en die siel terug na God soos in Prediker 12:7 beskryf word: “en die stof na die aarde terugkeer soos dit gewees het, en die gees na God terugkeer wat dit gegee het.”
Die Bybel verbied ons as Christene in Deuteronomium 18:10-12 om enigsins betrokke te raak by spiritualisme: “ Daar mag niemand by jou gevind word wat sy seun of sy dogter deur die vuur laat deurgaan — wat met waarsêery, goëlery of met verklaring van voortekens of towery omgaan nie,  of wat met besweringe omgaan, of wat ’n gees van ’n afgestorwene vra of ’n gees wat waarsê, of wat die dooies raadpleeg nie.  Want elkeen wat hierdie dinge doen, is vir die HERE ’n gruwel; en om hierdie gruwels ontwil verdryf die HERE jou God hulle voor jou uit.”